**רדיו תל אביב** היא תחנת רדיו אזורית שמרכזה בתל אביב ואולפניה ממוקמים ברמת החייל. רדיו תל אביב משלב בין תוכניות מלל, העוסקות בתחומי האקטואליה הרכה וההומור, ובין מוזיקת להיטים המשודרים ברצף. התחנה משדרת בתדר 102FM, המהווה חלק מהמיתוג שלה. רדיו תל אביב נמצא בשליטתם של אנשי העסקים צבי שלום, יוסי סבן ודני נישליס.

היסטוריה
--------

התחנה הוקמה ב-1 בספטמבר 1996, במסגרת הגל השני של זכיינות לתחנות רדיו אזוריות, על פי חוק הרשות השנייה לטלוויזיה ורדיו התש"ן - 1990, שנה לאחר הגל הראשון. בשנת 2000 הוארך הזיכיון לתקופה של 4 שנים נוספות. מקים התחנה והמנכ"ל הראשון שלה היה ראודור בנזימן שהוחלף ב-1998 על ידי יהלומה לוי ששימשה כמנכ"לית עד 2004. אוה מדז'יבוז' הייתה מנהלת התחנה בשנים 2006-2004.

מאז שנת 1997 התחנה מפעילה מכללה ללימוד מקצועות הרדיו שאושרה על ידי משרד התמ"ת. סגל המרצים כולל גם את מנחי התחנה.

מאביב 2007 עד סוף יולי 2011 שודרה מידי ערב בתחנה תוכנית הספורט, בשיתוף עם ערוץ הספורט ובהגשת כוכבי הערוץ: מירי נבו, רון קופמן, נדב יעקבי, דני ענבר, שלמה שרף, איציק זוהר ואלי אוחנה. כיום התוכנית משודרת בהגשת אופירה אסייג, אייל ברקוביץ' ופיני גרשון בשיתוף עם אתר האינטרנט ONE.

בינואר 2008 הצטרף לתחנה יואב קוטנר, בתפקיד מנהל מחלקת המוזיקה. הוא שידר מדי יום בשעות 14:00-16:00 את "האיש הקטן מהרדיו", תוכנית מוזיקה בעריכתו והגשתו, עם אירוחים שבועיים של הופעות באולפן, כגון: ברי סחרוף עם אהוד בנאי, ריטה, ארקדי דוכין, הדג נחש, אריקה באדו, מריאן פיית'פול, כנסיית השכל ועשרות רבים נוספים.

באפריל 2008 עלתה לאוויר בתחנה תוכנית המערכונים והנונסנס "ץ סופית", המשודרת מדי שבת ב-17:00, וממשיכה את דרכן של תוכניות קומיות קודמות בסגנון דומה, כגון "מה יש?", ו"היפופוטם" - ששודרה ברדיו תל אביב בתחילת דרכה.

ביולי 2009 העלתה התחנה אתר זמני חדש לקראת השקת המיתוג החדש של רדיו תל אביב כ"רדיו תל אביב החדש".

באוקטובר 2009 הודיע מנכ"ל התחנה שי בן מאור על פרישתו ובאותה תקופה עזבו שדרנים רבים את התחנה וביניהם: דן תורן, שרון מולדאבי, רינה מצליח, דן שילון, טל ברמן ואביעד קיסוס. בפברואר 2010 מונה דני נישליס, מבעלי המניות של התחנה, למנכ"ל שלה. קודם לכן שימש נישליס כמנכ"ל תחנת רדיו חיפה, אשר עדיין נמצאת בבעלותו. עם הגיעו קיים נישליס תוכנית הבראה לתחנה, שכללה בין היתר גיוס שורה של מגישים בולטים, ביניהם עומרי רונן, הדר מרקס, שרון כידון ושי גולדן, שירה ודן מרגלית, נחמה דואק ועוד, לצד שורה של מנהלים, בהם עומרי רונן (בתפקיד מנהל התוכניות), לירן אלטמן-כדורי (בתפקיד סמנכ"ל התוכן), דני לוי (כמשרד יחסי הציבור של התחנה) ועוד.
כמו כן הצטרפו לתחנה צמד המגישים "סלוצקי ודומינגז" (הראל סלוצקי ועופר דומינגז) אשר הגישו בה את "תוכנית הבוקר של ישראל" עד לשנת 2014, אך בעקבות הפרת חוזה עם התחנה, הם נאלצו לפרוש. לאחר פרישתם, התוכנית התפצלה בין תוכנית בוקר מוקדמת של אקטואליה והורות בשעה 7 בבוקר לבין תוכנית של צמד השדרנים אסי עזר ודפנה לוסטיג אשר היו גם מחליפים אותם בעבר בעת היעדרותם. בהמשך החלה מיה דגן להגיש את התוכנית לצד לוסטיג, במקום אסי עזר. התוכנית ירדה משידור לבסוף בפברואר 2019.

בסוף דצמבר 2009 שידרו שרון טייכר וערן זרחוביץ' את התוכנית האחרונה של תוכנית הערב במועדון "שבלול", לאחר שהודיעו על פרישתם שבועיים לפני כן. בהתחלה תפסה את מקומם השדרנית רוני אבן, ולאחר מכן תפסו את המקום שלישיית מה קשור, בתוכניתם "היום שעכשיו", המשודר גם בערוץ 24 וגם ברדיו ירושלים החדש.

במרץ 2010 הפסיקה ערוץ 24 לשדר ברדיו תל אביב את תוכניתם של השלישייה. בתור מעבר, תפסה את מקומם השדרנית רוני אבן, ובמאי, התוכנית "משהו משהו" ששודרה בין 8 ל-10 בערב, הוקדמה לשעה 4.

באפריל 2010 הוחלט כי האולפנים יועתקו מנמל תל אביב לרחוב ראול וולנברג ברמת החייל. העברת האולפן למשכנה החדש הסתיימה בחודש יולי של אותה השנה. בראשית 2011 מונה רועי דלמדיגו לעורך מוזיקה ראשי בתחנה.

מ-2012 התחנה הפסיקה לשדר את החדשות על ידי חדשות 10 והעבירה את האחריות על החדשות ל-ynet, שנקראת "חדשות ynet".

ביולי 2012 מונה אבי משולם למנכ"ל התחנה, במקומו של המנכ"ל הזמני דני נישליס, אשר אף נמנה עם בעלי המניות של התחנה. לאחר מינויו של משולם, נישליס שכיהן בתפקיד המנכ"ל הזמני במשך כשנתיים, חזר לתפקידו המקורי כמנכ"ל רדיו חיפה.

בשנים 2011–2013 שודרה בתחנה תוכנית ההכרויות המצליחה "לאב מי בלילה", בהגשת שמוליק טיאר.

ביולי 2015 שבו שרון טייכר וערן זרחוביץ' לשדר בתחנה את התוכנית היומית "טייכר וזרחוביץ'", אשר תחילה שודרה מדי יום במשך שעה ובעקבות הצלחתה הוארכה לשעתיים, ומשודרת מדי יום בשעות 16:00-18:00.

בספטמבר 2016, לרגל חגיגות 20 שנה להקמת התחנה, שב אליה גם ארז טל, אחד ממקימיה, והחל להגיש את התוכנית "פרס ישראל" לצד עידית הרשקוביץ וטל פרידמן (לסירוגין). התוכנית שודרה תחילה במתכונת יומית, ובהמשך עברה למתכונת שבועית.

מ-26 בנובמבר 2017 הפרופ' יריב יוגב ביחד עם הד"ר רונית אלמוג מגישים תוכנית שבועית קבועה "נשי אישי" בנושאי פריון, היריון, לידה ורפואת נשים

באוקטובר 2018 עלתה תוכנית בוקר שבועית בהגשת גורי אלפי וגלית חוגי, אותה אלפי שידר לרוב מלוס אנג'לס, בה התגורר באותה עת. במרץ 2019 עברה התוכנית למתכונת יומית. זאת במסגרת רצועת בוקר חדשה בתחנה, הכוללת גם תוכנית יומית בהגשת עינב גלילי ואור ישראלי. באותה עת החלה התחנה לשדר בסינדיקציה גם את תוכניתו של צביקה הדר "לצבי בא רדיו" מ"רדיו דרום".

במרץ 2024 פורסם כי שדרך הרדיו הותיק, דידי הררי, ישמש מנכ"ל התחנה.

אופי התחנה
----------

התחנה מתאפיינת בקו מוזיקלי של רוק לועזי ועברי, לרבות אמנים ישראליים צעירים.

אוה מדז'יבוז' מנהלת התחנה בשנים 2004–2006, מספרת:

> 
> האמת היא שאני והצוות הניהולי החלטנו שאנחנו הופכים מרדיו לתל אביב לרדיו מתל אביב. כמו שבארצות הברית וושינגטון היא עיר הבירה, אבל הבשורה התרבותית מגיעה מניו יורק, כך גם אצלנו. תל אביב היא עיר הבירה של החו"ל, הבשורה, החידוש. פסקול החיים מגיע מכאן. אנחנו לא משדרים רק למי שגר בשינקין פינת מלצ'ט, אלא גם למי שגר באשדוד ובבאר שבע ורוצה לינוק את המהות הזו
> 
> 
> 
> — אווה מדז'יבוז
> 

התחנה התבלטה בכך שהייתה בין הראשונות שהנהיגו חזרה מהירה יחסית למתכונות שידורים רגילה לאחר פיגועים (מה שהוביל גם להאשמתה באסקפיזם), ובכך ששילבה גם שירים לועזיים ועדכניים בימי זיכרון.
תוכנית נודעת ששודרה בעבר בתחנה, היא תוכנית המערכונים הלילית היפופוטם, שממשיכה להתקיים עד היום באתר האינטרנט Flix.

ברשימת השדרנים של רדיו תל אביב, בעבר אפשר למצוא את שמוליק טיאר, מיכל ניב, רפי רשף, דנה ספקטור, עמנואל רוזן, רשף לוי, עודד קטש, שי ודרור, עינב גלילי, דורי בן זאב, טל ברמן, אביעד קיסוס, ארז טל, בעז גורן, מרב מיכאלי ממקימי התחנה, יחד עם המנכ"ל הראשון, ראודור בנזימן.

התכנית הבולטת בתחנה בעשור הראשון של המאה הייתה תוכנית הבוקר של טל ברמן ואביעד קיסוס, משנת 2002 ועד סוף 2009. בהמשך בלטה גם התוכנית "היום שעכשיו" של שלישיית מה קשור (ששודרה דרך ערוץ 24), ומהתוכניות המרכזיות בתחנה היא גם התוכנית הוותיקה ביותר מיומה הראשון של התחנה, "גומרים הולכים", בהגשת דני סידס ואודי סגל.

קישורים חיצוניים
----------------

ויקישיתוף מדיה וקבצים בנושא **רדיו תל אביב** בוויקישיתוף
* 

* אתר האינטרנט הרשמי של רדיו תל אביב
* רדיו תל אביב, בארכיון האינטרנט של אתר "אנשים ישראל"
* אתר תוכנית המערכונים של הרדיו, "ץ סופית"
* חן שליטא, ‏"אי-אפשר לשדר למתחם באזל ואושיסקין - מדינת ת"א התפתחה", באתר גלובס, 10 בינואר 2010
* הפודקאסט של תוכנית הערב. מנהל: רועי בלאק.
* תוכניות שלמות של תוכנית הערב. מנהל הפודקאסט: רועי בלאק.

הערות שוליים
------------

1. ↑  אביבה קרול, ‏רדיו תל-אביב: סקר חדש - מצב חדש, באתר גלובס, 2 במרץ 1997
2. ↑  אביבה קרול, ‏הוארך זיכיון רדיו ת"א ו-99BU, באתר גלובס, 24 במאי 2000
3. ↑  רוני קורן-דינר, מנכ"לית רדיו תל אביב, יהלומה לוי, פורשת מתפקידה לאחר שש שנים וחצי, באתר TheMarker‏, 8 בדצמבר 2004
4. ↑  מור שני‏, מדז'יבוז' עוזבת את רדיו ת"א, באתר וואלה!‏, 3 ביוני 2006
5. ↑  אופיר בר-זהר, רדיו תל אביב וערוץ ONE ישתפו פעולה בתוכנית ספורט חדשה, באתר TheMarker‏, 15 באוגוסט 2011
6. ↑  יעל גאוני , ‏קוטנר עובר מערוץ 24 ל"רדיו ת"א", באתר גלובס, 24 באוקטובר 2007
7. ↑  עופר מתן, איך הפך רדיו תל אביב לעוד גוף תקשורת ריק מתוכן?, באתר הארץ, 10 באפריל 2010
8. ↑  לי-אור אברבך , ‏רדיו ת"א עוזב את נמל ת"א ועובר לאולפנים חדשים ברמת-החי"ל, באתר גלובס, 24 במרץ 2010
9. ↑  פרופ' יריב יוגב והד"ר רונית אלמוג ברדיו תל אביב בנושאי פריון, היריון, לידה ורפואת נשים 102fm.co.il/shows/88
10. ↑  רן בוקר, פרסום ראשון: דידי הררי מונה לתפקיד מנכ"ל רדיו תל אביב, באתר ynet, 12 במרץ 2024
11. ↑  יעל גאוני, ‏"אחרי 8 שנים רדיו ת"א עובר לרווח", באתר גלובס, 27 בנובמבר 2005
12. ↑  ענת באלינט, לנסוע רחוק להרגיש קרוב, באתר העין השביעית, 1 במאי 2002
13. ↑  נייגר, מאיירס וזנדברג, אתם זוכרים עם השירים: תרבות פופולרית, זיכרון קולקטיבי ושידורי הרדיו בישראל ביום הזיכרון לשואה ולגבורה, 1993–2002, החוג לתקשורת - הפקולטה למדעי החברה, באתר אוניברסיטת חיפה, 7 ביולי 2009 (לקוח ממגמות - כרך מו, מספר 1–2, פברואר 2009)

| ישראלישראל שידור רדיו בישראל |
| --- |
| תאגיד השידור הישראלי (קול ישראל) | כאן תרבות • כאן ב • כאן גימל • רדיו מַכַּאן • VoisFarsi • כאן רק"ע • כאן 88 • כאן קול המוזיקה • כאן מורשת • הרדיו החינוכי |
| צה"ל | גלי צה"ל • גלגלצ |
| הרשות השנייה לטלוויזיה ולרדיו (רדיו אזורי) | אקו 99FM • רדיו א-שמס • רדיו 90FM • רדיו דרום • רדיו חיפה • רדיו ירושלים • רדיו לב המדינה • 103fm • רדיו קול ברמה • רדיו קול הים האדום • רדיו קול חי • רדיו קול רגע • רדיו תל אביב • 104.5FM רדיו צפון • רדיו א-נאס • רדיוס 100FM • תדרי הפיצול: 99.5 חמ-אש • הדיבור החם בדרום • פרוויה רדיו • קול פליי • קול חי מיוזיק |
| הרשות השנייה לטלוויזיה ורדיו – איו"ש | גלי ישראל |
| שידורי רדיו באינטרנט | רדיו ynet • הקצה |
| תחנות רדיו שנסגרו |
| רשות השידור (קול ישראל) | רשת א' • רשת ב' • רשת ג' • רשת ד' (קול ישראל בערבית) • רשת ה' (קול ישראל בפרסית) • רק"ע • 88FM • קול המוסיקה • רשת מורשת • הרדיו החינוכי • קול ציון לגולה • הגל הבטוח |
| רדיו פיראטי | ערוץ 7 • קול השלום • רדיו כל האמת |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: ac28d173-b6d2-46b4-bb7b-c6854b7cb068

 |